b'\n_START_ARTICLE_\nPobuna Hrvata u mjestu Villefranche de Rouergue\n_START_PARAGRAPH_\nPobuna Hrvata u mjestu Villefranche de Rouergue je skulptura akademskog kipara Vanje Radau\xc5\xa1a._NEWLINE_Skulpturu, tj. spomenik naru\xc4\x8dila je Vlada SR Hrvatske 1952. godine kako bi obilje\xc5\xbeila doga\xc4\x91aj koji je u povijesti poznat kao Pobuna Hrvata, a koji se zbio 17. rujna 1943. u francuskom mjestu Villefranche-de-Rouergue. No iako je skulptura prvotno bila namijenjena za postavljanje u tom francuskom gradu, zbog protivljenja savezne vlade u Beogradu, spomenik je zavr\xc5\xa1io u Puli gdje se i danas nalazi._NEWLINE_U Titovom parku uz samu pulsku rivu nalazi se spomenik \xc5\xbertvama fa\xc5\xa1izma koji je izvorno Radau\xc5\xa1evo djelo. Iako nije postavljen prema izvornoj Radau\xc5\xa1evoj zamisli, spomenik je cjelovit i sastoji se od nekoliko povezanih skulptura._NEWLINE_Prednja strana spomenika, okrenuta moru, prikazuje ispred kamenog zida na desno i lijevo, dvije skupine umiru\xc4\x87ih, svaka na svom postamentu. Likovi u tim skupinama umiru\xc4\x87ih su nagi, jer bi opisna razina bila nacisti\xc4\x8dka uniforma, \xc5\xa1to kipar nije \xc5\xbeelio, a \xc5\xbeelio je univerzalnost i simboliku. Tijela su produ\xc5\xbeena i osu\xc5\xa1ena, izvanredno izra\xc5\xbeajno modelirana, pripremljena za virtuoznu konstrukciju pada, ali u onoj sekundi neopisive i neodr\xc5\xbeive statike kad se pad jo\xc5\xa1 nije razdvojio od lijeta._NEWLINE_Sa stra\xc5\xbenje strane visoke pregrade od bijelog kamena nalazi se \xc5\xbeenski lik, \xc5\xa1to je prema Radau\xc5\xa1evoj zamisli trebao predstavljati sredi\xc5\xa1nji kip. Ovaj \xc5\xbeenski lik je lik majke, te\xc5\xbeak i stati\xc4\x8dan \xc5\xa1to je upravo razli\xc4\x8dito od dviju krhkih i pokrenutih skupina mu\xc5\xa1kih tijela na suprotnoj strani. Ona, poput neke Eve iskupiteljice, dr\xc5\xbei u ruci jabuku. Ona ne priznaje smrt; iz njezine ruke pru\xc5\xbea se posmrtna hrana, sama nada, sama nagrada. Ovaj lik odvojen je od cjeline i nespretno izoliran kamenom pregradom od ostatka spomenika._NEWLINE_Na vrhu kamene pregrade nalazi se vojnik u odori s pu\xc5\xa1kom u ruci te u pobjedni\xc4\x8dkom stavu._NEWLINE_Identi\xc4\x8dne skulpture (samo bez vojnika s pu\xc5\xa1kom u ruci i u donekle druga\xc4\x8dijem rasporedu) postavljene su u rujnu 2006. u Villefrancheu te su istovremeno Pula i Villefranche-de-Rouergue iskoristili taj doga\xc4\x91aj za pobratimljenje.'